Kommunerne er nødt til at have nogle ansættelsesordninger, der kan motivere direktører til at blive i deres stillinger og tiltrække nye kræfter til posterne.

Sådan lyder forklaringen fra Kommunernes Landsforening (KL), efter DR Dokumentar har fundet flere tilfælde, hvor offentligt ansatte direktører har fået udbetalt flere hundrede tusinde kroner, efter de er stoppet i tidsbegrænsede ansættelser - men i stedet for at stoppe med at arbejde har de kort tid efter fået en ny kontrakt.

Gennemgangen viser, at mindst 25 direktører i 20 kommuner er fortsat som direktører, efter de har fået udbetalt en fratrædelsesgodtgørelse fra 2011 til 2016.

- Det ville være en underlig incitamentsstruktur, hvis man ikke måtte søge stillinger i en kommune, der eventuelt er vældig tilfreds med en. Men det er klart, at der skal være tale om en reel proces, hvor stillingen reelt er slået op, og hvor man reelt går efter at ansætte den bedste, siger formand for løn- og personaleudvalget Michael Ziegler (K).

Læs også : Direktører i kommunerne får penge for at fratræde - og genansættes straks efter

Ifølge ham ville det være vanskeligt at holde på direktørerne i kommunerne, hvis man ikke kunne benytte sig af ordningerne.

- Så ville vi skabe et uheldigt incitament til, at direktører, der er ved at færdiggøre deres første del af deres åremålsforløb, ville begynde at lede efter lignende stillinger i nabokommunerne, forklarer han.

Grundtanke er øget udskiftning

Men den forklaring er kommunalforsker Roger Buch fra Danmarks Medie- og Journalisthøjskole uforstående over for.

- Grundtanken med åremålsansættelser er netop, at der skal ske en øget udskiftning på direktionsgangene modsat de gamle tjenestemandsansættelser, der blev en hæmsko for at udskifte, siger han og uddyber:

- Argumentationen er, at man gerne vil beholde de her mennesker. Og det er ikke det, der er ideen med at have dette system.

FAKTA: • En åremålsansættelse er tidsbegrænset og kan løbe i op til ni år. Det er oftest blevet brugt ved ansættelse af ledere i det offentlige.

• Som kompensation for tidsbegrænsningen er lønnen op til 30 procent højere. Samtidig bliver mange chefer kompenseret økonomisk ved at få en fratrædelsesgodtgørelse, når de har siddet perioden ud.

• Kilde: Rammeaftaler om seniorpolitik og åremålsansættelser

Tilbage i juni 2015 meldte den tidligere finansminister Bjarne Corydon ud, at reglerne på området skulle strammes.

Læs også : Borgmester: Giv mine direktører mere i løn